Zeewolde (uitspraak (hulp·inligting)) is 'n dorp en een van die ses munisipaliteite (of 'gemeentes') van die Nederlandse provinsie Flevoland, wat in die 20ste eeu drooggelê is. Die munisipale gebied het omtrent 21 000 inwoners (2011) en 'n oppervlakte van 269 km². Die dorp lê in die polder Flevoland aan 'n klein meertjie met die naam Wolderwijd, in die ooste van die munisipaliteit. In die suide is daar 'n groot bos met die naam Horsterwold. Die area in die westelike rigting is veral landbougebied.